Wikiloc - 229. Senderisme en tren: de Llinars a St. Celoni pel Corredor, Castell Vell, El Far, dòlmens Arenes i Pedra Gentil i Tapioles
Senderisme en tren
Senderisme en tren on Wikiloc
229. Senderisme en tren: de Llinars a St. Celoni pel Corredor, Castell Vell, El Far, dòlmens Arenes i Pedra Gentil i Tapioles on Wikiloc

229. Senderisme en tren: de Llinars a St. Celoni pel Corredor, Castell Vell, El Far, dòlmens Arenes i Pedra Gentil i Tapioles
LA TRAVESSA Magnífica travessa que des de l'estació de Llinars ens portarà a la de Sant Celoni tot visitant bona part dels al·licients amb què compta la serra del Corredor, una muntanya situada a cavall del Vallès Oriental i el Maresme i amb una cota màxima de 642 m. El Corredor forma part de la Serralada Litoral Catalana i és una de les unitats amb què es divideix el Parc del Montnegre i el Corredor. La part que visitem la podem limitar al sud pel coll de Can Bordoi i al nord per Vallgorguina, població a partir de la qual la serralada pren el nom de Montnegre. El recorregut visita nombrosos elements d'interès, tant naturals com patrimonials. Els incentius són un no parar durant tota la ruta fent que estiguem davant d'una de les rutes més atractives que us hem proposat. - Boscos: pinedes, alzinars i suredes - Arbres particulars: pi Cargolat, Gatell de Ca l'Arenes, Suro d'en Duran - Dòlmens: Pedra Gentil, Ca l'Arenes, el Trull - Ermites: Santuari del Corredor (s. XVI), ruïnes de Sta. Eulàlia de Tapioles (s. XIV), El Far (XVI). - Fonts: del Ferro, de Can Bosc, de Can Pradell de la Serra. - Pou de glaç de Can Bosc (s. XVIII) - Castell Vell de Llinars (s.X) - Pont Trencat (gòtic s. XV, restaurat 2003). - Poblat ibèric del Turó del Vent (s. V aC) Per desconeixement de la seva existència i per no formar part de la ruta de cap sender, és especialment interessant la visita a les ruïnes de Santa Eulàlia de Tapioles. El seu estat d'abandó i decadència, amb cementiri inclòs, fan d'aquest indret un lloc especial. ELS SENDERS La ruta té la traça de seguir gairebé sempre senders homologats. Només la pujada al Castell Vell des de Llinars (2,4 km), la connexió des del dolmen de Pedra Gentil al sender de Tourdera (400 m), i la visita (més que recomanable) a Santa Eulàlia de Tapioles (600 m), que deixarem de costat senders marcats. El GR-92 és l'espina dorsal de la carena del Corredor. Tot i que fora més senzill seguir aquesta sendera tota l'estona des del Castell Vell de Llinars fins a Vallgorguina, hem preferit abandonar-lo uns quilòmetres i seguir trams del SL C-80 i del SL C-71, dos senders locals que ens aproparan a diversos elements de gran interès com són els dòlmens de Pedra Gentil i de Ca l'Arenes, el pou de glaç de Can Bosc o el Pi Cargolat. Per arribar a Sant Celoni seguirem el Tourdera, camí senyalitzat que ens portarà fins al centre mateix de la capital del Baix Montseny. - GR-92: travessa tota la serra des de Vallgorguina fins a Can Bordoi. Seguirem aquest GR durant una curta estona en assolir la carena i despres des del Santuari del Corredor fins a Can Pradell de la Serra. - SL C-80 Dolmen de Ca l'Arenes: sender circular amb inici i final (plafó) al pàrquing de Can Bosc. Des del Santuari del Corredor torna al punt de sortida aprofitant el GR-92. En el tram central del Corredor seguirem aquest sender local que s'endinsa en les parts més ombrívoles del vessant nord de la serra. Vam triar aquest itinerari en lloc del GR-92 atès que visita més elements interessants, com el dolmen de Ca l'Arenes, el pi Cargolat, les Roques del Pare Jaume o el casalot i font de Can Bosc. - SL C-71 Sender de Pedra Genil: sender circular que des de Vallgorguina s'acosta al dolmen de Pedra Gentil tot fent una ruta circular. Només el seguirem un curt tram des de Can Pradell de la Serra (restaurant). Deixarem aquest sender durant 650 m (anada/tornada) a fi de visitar les espectaculars restes de Santa Eulàlia de Tapioles. - Tourdera: ruta senderista i cicloturística que uneix diferents punts de la conca del riu Tordera i la riera d'Arbúcies. Agafarem aquest sender a 400 metres del dolmen de Pedra Genil i el seguirem fins al centre de Sant Celoni. Allí on aquest sender arriba al circuit de cross pot donar peu a confusió. Cal seguir deixant a la dreta la riera de Vallgorguina i a l'esquerra el pàrquing del motocross. DIFICULTAT Ruta llarga i dura. Això sí, durant el recorregut anirem trobant diferents restaurants (El Far, Santuari del Corredor, Can Pradell de la Serra), on poder fer menjar una mica i agafar forces per a continuar la marxa. Tot i que hi ha pals indicadors a gairebé totes les cruïlles, cal estar atents al gps a fi de no passar-se de cap element d'interès i de cap de les constants cruïlles. ELS TRENS INICI: estació de Llinars. L'estació es troba al sud de la vila. L'inici el fem sortint pel pàrquing, zona que directament surt de la ciutat sense passar per cap equipament. Si volem comprar quelcom abans, millor portar-ho de casa. FINAL: estació de Sant Celoni. Es troba al centre-sud del municipi. A la mateixa plaça on es troba l'estació hi ha diferents bars on poder fer un moç. Podeu consultar aquí els horaris dels diferents transports: - RODALIES DE CATALUNYA